Ný stjórn Bændasamtakanna . Frá vinstri , Jóhannes , Vigdís , Sigurbjartur , Haraldur , Sveinn , Guðný og Árni . Haraldur Benediktsson var endurkjörinn formaður Bændasamtaka Íslands á búnaðarþingi sem nú stendur yfir . Haraldur fékk öll 45 atkvæði þeirra sem sitja á búnaðarþingi . Sex aðrir voru kosnir í stjórn með Haraldi , en ellefu þingfulltrúar gáfu kost á sér til stjórnarsetu . Úrslit kosninganna urðu þau að Sveinn Ingvarsson í Reykjahlíð fékk 45 atkvæði , Jóhannes Sigfússon á Gunnarsstöðum fékk 41 atkvæði , Sigurbjartur Pálsson á Skarði fékk 40 atkvæði , Vigdís M. Sveinbjörnsdóttir á Egilsstöðum fékk 40 atkvæði , Árni Brynjólfsson á Vöðlum fékk 23 atkvæði og Guðný Helga Björnsdóttir á Bessastöðum fékk 22 atkvæði . Einar Ófeigur Björnsson í Lóni var næstur inn í stjórn og hlaut 20 atkvæði . Þeir Sveinn , Jóhannes og Sigurbjartur sátu allir í síðustu stjórn Bændasamtakanna en þau Vigdís , Árni og Guðný Helga koma ný inn .